2020. gada 6. decembrī

Kristers Aparjods izcīna bronzu otrajā Pasaules kausa posmā

Svētdien, 6. decembrī Altenbergā, Vācijā Eberspacher Pasaules kausa otrā posma sacensības turpinās ar vīru sacensībām. Vīru konkurencē Latviju pārstāvēja visi četri Latvijas sportisti: Riks Kristens Rozītis, Artūrs Dārznieks, Kristers Aparjods un debitants Gints Bērziņš. Kopumā vīru konkurencē startēja 32 atlēti.

No latviešiem pēc pirmā braucena labākais Artūrs Dārznieks, kurš, aizvadot labu braucienu, spēja finišēt ar trešo ātrāko laiku. Rikam Kristenam Rozītim piektā pozīcija, sasniedzot 119.4 km/h. Gints Bērziņš, aizvadot ne tik labu braucienu, ierindojās 26. vietā. Ledus kvalitātei staruji pasliktinoties, Kristers Aparjods, startējot viens no pēdējiem, spēja finišēt 13. vietā.

Kristeram Aparjodam otrajā braucienā izdodas pakāpties desmit pozīcijas un uzkāpt uz goda pjedestāla trešā pakapiena [+0.306]. Pirmais – vācietis Fēliks Lohs *(Felix Loch),* kurš no 17. pozīcijas pirmajā braucienā spēja pakāpties līdz līdera pozīcijai, divu braucienu summā uzstādot labāko laiku 1:50.395. Savukārt otrais – Loha komandas biedrs Maks Langenhans *(Max Langenhan)* [+0.303].

Rikam Kristenam Rozītim otrajā braucienā 22. ātrākais laiks, divu braucienu summā – 16. vieta. Gintam Bērziņam 24. pozīcija, bet Artūram Dārzniekam otrajā braucienā 30. rezultāts, kas divu braucienu summā ļāva ieņemt 25. vietu.

Plkst. 14.15 Eberspacher Pasaules kauss noslēgsies ar komandu stafeti, kurā Latviju pārstāvēs Kendija Aparjode, Kristers Aparjods un divvietīgā ekipāža Andris Šics/Juris Šics.  Latvijas sportistu startiem trasē vari sekot līdzi tiešraidē Helio un Shortcut kanālā Best4Sport TV.

Informāciju sagatavoja:

Ieva Ose

LKSF sabiedrisko attiecību pārstāve